
A brojler csibe embriófejlődésének hatása a fajta tulajdonságaira és fejlődésére

Vizsgálataim célja a brojlercsirke embriófejlődésének részletes vizsgálata volt különböző
korcsoportokhoz tartozó tojótyúkok tojásaiban, valamint annak nyomonkövetése, hogy az
embriófejlődés üteme, a kelési súly milyen mértékben befolyásolja a brojlercsirke fajta későbbi
testtömeggyarapodását és teljesítményét. A vizsgálatok során összehasonlításra kerültek fiatal,
középkorú és idősebb brojler tojótyúkok tojásaiból származó embriók fejlődési paraméterei, különös
figyelmet fordítva az embriók morfológiai jellemzőire, a fejlődés dinamikájára és a keltetési
sikerességre. Elemeztem továbbá a ki nem kelések okait, így az embrióelhalások okait, valamint
megpróbáltam kapcsolatot keresni a különböző korcsoportú szülőpároktól származó tojások esetében a
steril tojások okán bekövetkező sikertelen kelések, illetve a mikroszkópi vizsgálatok segítségével
meghatározott csírakorongon lévő penetrációs nyílások számának alakulása között.
Az eredmények alapján leszögezhető, hogy a tojók életkora egyértelműen befolyásolja a tojás, az
embriók és a csibék növekedési mutatóit. A fiatal
szülőpártól származó tojások kicsik, így a csibék súlya is kisebb lesz, mint a középidős és idős tojók
utódai és a vágási súly is csekélyebb. A tojások termékenysége tekintetében a fiatalabb szülőpárok
tojásai alulmaradnak a 41 hetes korcsoporthoz képest, azonban a kelési százalék alakulásában
felülmúlják a 63 hetes szülőpároktól származó tojások teljesítményét – ezen tények összefüggenek a
csírakorongon lévő penetrációs nyílások számával.
A 41 hetes korú tojók a legnagyobb teljesítményt mutatták, magasabb kelési és nevelési súlyokat
produkálva a legtöbb mérési ponton, mint a fiatalabb vagy idősebb csoportok. A penetrációs nyílások
legnagyobb száma szintén a 41 hetes csoporthoz kapcsolódott, ami potenciálisan jobb embriófejlődési
körülményekre utal. Az eredmények arra utalnak, hogy a tojók életkorának növekedése javítja a tojás-
és utódminőséget egy bizonyos korig, majd esetleges stagnálás figyelhető meg. A 41 hetes tojókból
származó tojások és csibék szinte minden mérési ponton optimális eredményeket mutatnak, ami arra
utal, hogy ebben a korban a tojók a legjobb biológiai feltételeket biztosítják az embrió és a csirke
fejlődéséhez. Az idősebb (63 hetes) tojók nagyobb tojásokat termelnek, de a növekedési ütem és a
vágási súly esetében már nem mutatnak olyan kiemelkedő eredményeket, mint a 41 hetesek. 



